**Telenor Hipersuli – hipersuli.hu (új iskolák)**

*„A Hipersuli program célja, hogy a rendelkezésünkre álló korszerű technológiát és tudást az oktatás digitalizációjának szolgálatába állítsuk. Fontos törekvésünk az is, hogy a Hipersuli révén egy olyan közösséget építsünk, amelyben az iskolák, pedagógusok és az oktatás más szereplői aktívan megoszthatják egymással digitális ismereteiket és tapasztalataikat, és ezzel az egész társadalom ügyét szolgálhatják. Büszkék vagyunk rá, hogy egyre több iskolát üdvözölhetünk ebben a közösségben.”*– Kutas István, a Telenor Magyország vállalati kommunikációs igazgatója.

A Telenor digitális oktatási programja egy pilot után 2015 májusában indult el az ország különböző térségeiben. A Telenor kezdetben mintegy 160 Hipernet-eléréssel felszerelt táblagépet juttatott el a Hipersuli Oktatási Program idejére az 5 alapító - budapesti, ercsi, hódmezővásárhelyi, törökbálinti és zsombói - iskolába, és több módon is segíti a tanárok felkészülését, valamint biztosítja a digitális oktatáshoz szükséges háttértevékenységeket. A program alapvető célja, hogy a legmodernebb technológiák felhasználásával a gyerekek oktatására és készségfejlesztésére a hagyományos, tankönyvekkel történő oktatás kiegészítésére hatékony és élvezetes lehetőségeket dolgozzanak ki.

A Hipersuli keretében a pedagógusok szakmai képzést kapnak, továbbá részesei lehetnek egy lelkes és tevékeny tanári közösségnek. A közreműködő rendszergazdáknak a Telenor együttműködő partnere, a Microsoft segítségével biztosít támogatást. A program kiemelten épít a csatlakozott iskolák pedagógusainak digitális szakmai tapasztalataira, ösztönzi és elősegíti tapasztalatcseréjüket annak érdekében, hogy a felgyülemlett ismereteket a közoktatás bármely szereplője felhasználhassa.

A program 2016. decemberi megnyitása óta csatlakozottaknak köszönhetően már az ország 15 iskolájában, több mint négyezer diák és közel 180 pedagógus részese a Hipersulinak, és még sokszínűbbé vált a részt vevő általános és középiskolák palettája. A „hagyományos” intézmények és a tanárképzős hallgatóknak szakmai gyakorlatot biztosító gyakorlóiskola mellett már művészeti képzésre specializálódott intézmény, valamint egy mozgáskorlátozott gyermekek szolgálatában álló iskola is alkalmazza a Hipersuliban felgyűlt digitális tudást.

A program fontos szereplői azok az oktatással foglalkozó magyar startupok, amelyek szolgáltatásait a Hipersuli-iskolák díjmentesen használhatják, a tanárok pedig visszajelzéseiket közvetlenül visszacsatolják a fejlesztőknek. A Tabello és az Intellisense fejlesztései izgalmasabbá teszik a nyelv- és a természettudományos órákat, a Redmenta online feladatlap-készítője pedig megkönnyíti a számonkérést. A Magyar Digitális Oktatásért Egyesület a program stratégiai partnereként segít a képzéseket országosan eljuttatni a Hipersuli-pedagógusokhoz, fejlesztve digitális eszköztárukat és ismereteiket.

Tabletes órák intézményünkben:

|  |  |  |
| --- | --- | --- |
| **Pedagógus** | **Tantárgy(ak)** | **Osztály(ok)** |
| Akácz Károlyné | ének | 8/a |
| Akácz Károlyné | ének | 2/a |
| Moraveczné Szabó Ildikó |  | 2/a |
| Antaliné Miss Lilla | történelem | 6/a, 6/b |
| Sabankóné Rédei Zita |  | 2/a |